<classify> RAIS John Magufuli ametajwa kama kiongozi anayesimama kwa miguu yote katika kusimamia vizuri utekelezaji wa sheria za nchi bila kujali cheo cha mtu au uhusiano wake huku viongozi wengine nchini wakiaswa kujifunza kupitia sakata la makontena ya Mkuu wa Mkoa wa Dar es Salaam, Paul Makonda. Wakitoa maoni yao jana Dar es Salaam kuhusu uamuzi wa Rais Magufuli kutaka makontena ya samani za walimu yaliyoagizwa na Makonda kutoka nje ya nchi kulipiwa ushuru kwa mujibu wa sheria za kodi za Mamlaka ya Mapato Tanzania TRA wasomi, wanasiasa na wanadiplomasia walisema ni vyema sasa viongozi na wananchi wakahakikisha wanatekeleza matakwa ya sheria mbalimbali kwa masuala husika.Alichokifanya Rais Magufuli ni utekelezaji wa kiapo alichokula siku anaapishwa. Nashukuru nimebahatika kushuhudia sherehe zote za marais watano wa nchi hii na sehemu ya kiapo cha urais inasema nitatekeleza wajibu wangu bila kujali nafasi ya mtu katika jamii, na ndilo analolifanya, Spika wa zamani wa Bunge, Pius Msekwa alisema alipoulizwa maoni yake kuhusu sakata la makontena hayo.Msekwa alisema katika awamu ya kwanza ya uongozi wa Baba wa Taifa, Mwalimu Julius Nyerere, alibahatika kuwa sehemu ya uongozi na matendo anayofanya Rais Magufuli sasa yanadhihirisha wazi kuwa anafuata nyayo za Mwalimu kwa maamuzi, vitendo jambo linaloashiria uimara wa kiongozi. Rais Magufuli ni kiongozi anayesimamia sheria, anasimama kwa miguu yote kuhakikisha sheria zilizowekwa zinafuatwa na kutekelezwa, hili ni somo kubwa na ningependa viongozi na wananchi wajifunze, alisema Msekwa.Msekwa alisema ni makosa kuangalia urafiki wa viongozi kwani alichofanya rais ni kutekeleza kiapo na kusisitiza ni lazima viongozi wote kwa nafasi zao kutekeleza sheria bila kupendelea mtu yeyote. Mwenyekiti wa Baraza la Vyama vya Siasa nchini, John Shibuda alisema Rais Magufuli kuhitimisha sakata la Makonda ni kielelezo cha watu wanaofahamu au wasiofahamu itifaki na utekelezaji wa sheria. Shibuda alisema Rais Magufuli ameondoa sintofahamu za itifaki za matakwa ya sheria ya madeni na masuala ya manunuzi na uingizaji mali kutoka nje ya nchi unaofanywa na viongozi na pamoja na ufafanuzi huo, ni vyema viongozi wote wakapewa semina ya kutambua utekelezaji wa sheria mbalimbali.Tuangalie tukio la Makonda kama hitimisho la wasiofahamu na wanaofahamu masuala ya itifaki. Jambo hili liwe somo na kielelezo kwa viongozi wengine. Tusihukumu bila kujua ombwe la elimu kwa wasiojua. Kosa moja lisiharibu mazuri mengi yaliyofanywa na kiongozi huyo, alisema Shibuda, Katibu Mkuu wa Ada-Tadea. Mhadhiri Mwandamizi wa Siasa na Uchumi wa Chuo Kikuu cha Dar es Salaam Udsm, Dk Benson Bana alisema uamuzi wa Rais Magufuli umebatilisha mawazo ya watu kuwa anawabeba baadhi ya viongozi.Aidha, alisema msimamo wa Rais Magufuli kuhusu makontena hayo unadhihirisha wazi kuwa ni kiongozi ambaye anasimamia utekelezaji wa sheria bila kujali wadhifa wa mtu au na nafasi yake katika jamii. Kwa mantiki hii tunaona ni wazi kuwa hakuna atakayelindwa na Rais Magufuli kwa kuvunja au kutofuata sheria, kuwa kila mtu atapongezwa kwa utendaji wake mzuri na atanyooshewa kidole anapokengeuka. Rais ni kiongozi mwenye msimamo usioyumba na hakuna atakayebebwa, alisema Dk Bana. Msomi huyo aliwashauri viongozi wengine wa Serikali nchini kufanya kazi kwa ushirikiano mkubwa na kusema serikali ni moja hivyo watendaji wake wanapaswa kuwasiliana kuhusu mambo yanayowahusu wananchi ili wajua jinsi ya kuyatekeleza kwa ushirikiano na sio kila kiongozi kufanya analoona linafaa. Naye Kaimu Mkuu wa Chuo cha Diplomasia Dar es Salaam CFR, Dk Bernard Achiula alisema Rais Magufuli anatekeleza mikakati aliyoweka tangu siku ya kwanza alipoapishwa kuingia madarakani.Alisema suala la kulipa kodi ni takwa la kisheria na linapaswa kutekelezwa kwa mujibu wa sheria, na kuwa viongozi wanapaswa kuwa kioo cha jamii kwa kuonesha mfano mzuri wa kulipa kodi zinazostahili. Tunapoona baadhi ya viongozi wanakiuka utaratibu na sheria tunatia shaka na ni aibu. Wanapaswa watuongoze ili sisi tufuate kama Rais anavyofanya, Ni vyema utekelezaji wa sheria ukafuatwa, alisema. Juzi Rais Magufuli akiwa wilayani Chato mkoani Geita akizungumza na viongozi, watumishi na madiwani, aliingilia kati sakata la makontena 20 yaliyoingizwa na Makonda bila kulipiwa kodi.Makontena hayo yanadaiwa kuwa na samani kwa ajili ya walimu na shule na yamekwama kutolewa bandarini kwa sababu TRA inataka yalipiwe kodi ya Sh milioni 60 kila kontena. Inadai Sh bilioni 1.2. Makontena hayo yaliwasili kutoka kwa marafiki zake Makonda, Marekani tangu Januari mwaka huu. Katika ufafanuzi wke Rais Magufuli alisema Kwa mujibu wa sheria ya Madeni, Dhamana na Misaada Namba 30 ya Mwaka 1974 na marekebisho yake Sheria Namba 9 ya Mwaka 2003, kifungu cha 3,6,13 na 15, Waziri wa Fedha na Mipango ndiye mwenye mamlaka ya kukopa nje na ndani, kutoa dhamana na kupokea misaada kwa niaba ya serikali na hakuna mtu mwingine isipokuwa kama amekasimiwa kufanya hivyo.Sasa ukichukua makontena kule, umezungumza na watu wengine, labda na wafanyabiashara, unasema ni makontena yako, halafu ukasema tena labda ni ya walimu, wala hata shule hazitajwi, maana yake nini? Maana yake unataka kutumia walimu, ulete haya makontena, utapeleka shule mbili au tatu, ndizo zitapewa mengine unakwenda kuyauza unapeleka kwenye shopping mall maduka makubwa. Lakini walimu walikuambia wanahitaji makochi, sofa, alihoji Rais Magufuli wakati akizungumzia sakata hilo.Hivi karibuni, TRA kupitia vyombo mbalimbali vya habari walinukuliwa wakisema samani zozote kutoka nje ya nchi zinalipiwa kodi na hata awe ameagiza nani ni lazima azilipie. Waziri wa Fedha na Mipango, Dk Philip Mpango atembelea bandarini kukagua makontena hayo na kusisitiza yapigwe mnada leo tena baada ya wiki iliyopita makontena hayo 20 kukosa wanunuzi katika mnada wa kwanza. Niwaombe viongozi wenzangu serikalini tuchuje maneno. Nawaomba Watanzania, anayetaka kuja kununua samani hizi asiogope, aje kununua., alisema Waziri akijibu maneno ya Makonda aliyotoa akiwa Kanisani Ngara mkoani Kagera kuwa atayejitokeza kuyanunua atapata laana kwa sababu ni ya walimu.  <topic>: KITAIFA 